ཀྲུང་དབྱང་མི་རིགས་སློབ་གྲྭ་ཆེན་མོ་ནི་ཀྲུང་གོ་གསར་པ་དབུ་བརྙེས་པའི་དུས་མགོར་ཀྲུང་གོ་གུང་ཁྲན་ཏང་གིས་ཀྲུང་གོའི་མི་རིགས་གནད་དོན་ཐག་གཅོད་དང་མི་རིགས་སོ་སོ་མཐུན་སྒྲིལ་ཡོང་བར་སྲུང་སྐྱོང་དང་སྐུལ་སྤེལ་བྱ་བའི་ཆེད་དུ་གསར་དུ་བཙུགས་པའི་མཐོ་རིམ་སློབ་ཆེན་གསར་གྲལ་ཞིག་ཡིན།༡༩༥༠ལོར།སྲིད་དོན་སྤྱི་ཁྱབ་ཁང་གི་སྐབས་དྲུག་ཅུའི་གྲོས་ཚོགས་ཐོག་གཏན་འབེབས་བྱས་པའི་གྲངས་ཉུང་མི་རིགས་ལས་བྱེད་པ་གསོ་སྐྱོང་བྱེད་པའི་ཚོད་ལྟའི་འཆར་ཟིན་དང་ཀྲུང་དབྱང་མི་རིགས་སློབ་གླིང་བཙུགས་པའི་ཚོད་ལྟའི་འཆར་ཟིན་ལས།གྲངས་ཉུང་མི་རིགས་ཀྱི་སྐད་ཡིག་དང་ལོ་རྒྱུས་རིག་གནས་སྐོར་ཞིབ་འཇུག་བྱེད་མཁན་གསོ་སྐྱོང་བྱ་རྒྱུར་དོ་སྣང་ཆེན་པོ་བྱས་ཡོད།དེའང་ཐོག་མར་གྲངས་ཉུང་མི་རིགས་ཀྱི་སྐད་ཡིག་དང་རྩོམ་རིག་ཆེད་ལས་འཛུགས་རྒྱུ་དེ་སྔོན་འགྲོའི་ཆ་རྐྱེན་དུ་བརྩིས་ཡོད་ལ་སྒོས་སུ་བོད་ཀྱི་སྐད་ཡིག་དེ་དམིགས་སུ་བཀར་ནས་སྔོན་ལ་འཛུགས་རྒྱུ་འཆར་འགོད་བྱས།